LidanRubinov/Halacha-QA huggingface dataset:
שאלה: אופן לימוד התורה: רציתי לשאול האם בתור לומד תורה חדש יחסית כדאי לי ללמוד הרבה חומר ומידע באופן יחסית לא מקיף ומעמיק אבל יחד עם זאת להספיק לקרוא ולגעת בהרבה ספרים ונושאים,או שעדיף לי ללמוד קצת ולדעת את הקצת הזה באופן יסודי ומעמיק.
תשובה: ב"ה לך. קראתי את שאלתך ומאוד נהניתי ממנה. ראיתי מתוך שאלתך הקצרה שאתה כל כך רוצה טוב, כל כך רוצה להתקדם, ואתה שואל איך, מהי הדרך שעל ידי הלימוד אתה תזכה להתקדם באופן הטוב ביותר. אודה על האמת, ששאלתך מאוד טובה, וקשה מאוד לענות עליה תשובה חד משמעית. כמה סיבות לדבר: א. ישנם דברים שהם משתנים לפי האופי של האדם. בתורה ישנן דרכים רבות, וכל אחד יכול למצוא את המקום שלו, ואת הדרך שלו בתורה. רק מי שמכיר את האדם יודע באמת להדריך אותו במה שמתאים לו. לדוגמא ישנם אנשים שכליים וישנם אנשים יותר רגשיים, ישנם אנשים שעל כל דבר נוטים לחשוב באריכות, וישנם אנשים יותר תמימים שמקבלים את הדברים בפשטות ומתקדמים על ידם, לכן בלי להכיר אותך קשה מאוד יהיה לענות לך תשובה שתתאים לך. ב. הספק מרובה, לפעמים נובע מאי הבנה. כאשר אדם קורא דברים בלי להבין אותם, פעמים רבות שהדברים לא באמת משפיעים עליו, הם מעין עוברים על ידו, ולא משאירים בו כמעט רושם. כדי שדבר באמת יחדור לתוכנו, אנו צריכים לעבור איתם תהליך של הפנמה, תהליך שיקשר את הדברים אל החיים שלנו, ויוביל אותנו לצעוד איתם צעדים קדימה. יש כאלו שחשיבה ממושכת ובחינה של כל הצדדים מובילה אותם להפנמה, ויש שקריאה חוזרת של אותם הדברים, פעמים רבות, גורמת להם להפנמה, אך ההפנמה חשובה מאוד. ג. הלימוד שמאוד מומלץ הוא ללמוד עם מישהו. מישהו אחר שלומד איתנו עוזר לנו גם בדברים שאנו בפני עצמנו לא מסוגלים לעשות, להבין ולהתקדם, ופעמים שעצם החובה שלנו להסביר לאחר, עוזרת לנו להתקדם מהדברים. לסיכום, לדעתי הדרך הנכונה ביותר להתקדם על ידי לימוד תורה, היא על ידי הצטרפות למסגרת שתלווה על ידי רב שיודע להדריך אנשים בתהליכי התקדמות שלהם. אם תרצה אשמח לעזור לך למצוא מסגרת כזו שתתאים לך, או לפחות מישהו ללמוד איתו, אשמח להיות בקשר ולעזור לך בכל מה שאוכל. הרב יצחק גרינבלט.
שאלה: השם תיאודור לבן: האם השם תיאודור הוא שם טוב לבן?
תשובה: לא ראוי, בחר שם עברי.
שאלה: נטילת ידיים לאכילת ערמונים: ערמונים שנמכרים בבתי טבע נמצאים בתוך שקיות של מאה גרם, כתוב על המוצר שהוא מכיל ערמונים בלבד. א. האם מדובר במאה אחוז ערמונים או שיש כמויות מזעריות ביותר של מים (פחות מאחוז) שמחייבות נטילת ידיים ללא ברכה? ב. האם יש ליטול ידיים מכוון שערמון אחד עטוף בנוזלים המופרשים מערמון אחר?
תשובה: אין צורך ליטול ידיים.
שאלה: תחילת תוקף שנת שמיטה תשע"ה: הרב אני ואחי לומדים עכשיו מעט מהלכות שמיטה. עלתה לנו שאלה שאיננו מצליחים לענות עליה: עבור פירות האילן- מתי מתחילה שנת השמיטה- האם בראש השנה תשע"ה או שאולי בט"ו בשבט? בביתנו ישנם עצי הדר החונטים בסביבות אלול, ומבשילים בסביבות טבת. מתי שנת השמיטה עבורם? כמו כן- פירות החונטים בסוף החורף ומבשילים בקיץ (מנגו ענבים למשל)- מה ההלכה עבורם?
תשובה: וברכת ד' אשריכם. אנו פוסקים להלכה שלגבי שביעית הזמן הקובע הוא ראש השנה א' תשרי תשע"ה, וכל עץ שיחנוט לאחר מכן הוא קדוש בקדושת שביעית. אמנם דעת השל"ה ויש אומרים שגם הראב"ד היא שהולכים לפי טו בשבט, אבל העולם נוהג כדעת הרמב"ם. להלכה אנו פוסקים שהדרים שיניבו בחורף תשע"ה לא יהיו של שביעית, כיוון שהחנטה בשישית. אבל הדרים של שנת תשע"ו יהיו קדושים בקדושת שביעית. דעת הגר"מ אליהו זצ"ל הייתה להחמיר שנתיים בפרי הדר. מנגו ענבים בסוף תשע"ה יהיו קדושים בקדושת שביעית. עלו והצליחו בלימודכם בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: קשר בין שומרת שבת לאחד שלא: כבוד הרב אני בחור חילוני מסורתי, לא שומר שבת, אני יוצא מזה כחודשים עם בחורה ממש טובה שהיה לנו חיבור טוב ישר מהרגע הראשון שהכרנו, הבחורה שומרת שבת וחג - וזה הדבר היחידי שמפריע לנו בקשר. אני רגיל בשבתות לראות טלוייזה לפעמים לטייל. השאלה שלי היא מה לעשות? האם יש פתרון לזה? האם להיפרד ולפסול את הקשר על זה?
תשובה: : לא מתחתנים מתוך הנחה יסוד שמישהו ישתנה. בפועל זה קורה, אבל לא על בסיס זה מתחתנים. כל אחד ממכם צריך לתאר לבן זוג שלו כיצד הוא חושב שיראה השבת בבית שלכם. ניתן להחליט שכל אחד יחיה את חייו בשבת. וניתן לגשר ולראות כיצד אחד יכיל את בן זוגו בדרך שתאפשר לכם להיות זוג גם בשבת. זהו החלק הקל בהחלטה. צריכים לחשוב גם על הדרך שלכם בחינוך ילדים. ילדים מחפשים בדרך כלל אמירה אחת יציבה וברורה שבאה משני ההורים ביחד. מסובך לילד להכיל דברים מורכבים. אולם היו דברים מעולם. הערך המוסף שילדים יכולים לקבל בבית שבו ההורים שונם זה ערך הכבוד והככללה ההדדית. תחשבו על כך. בניסיון אומר שבדרך כלל זה מאד קשה כשיש פער גדול בין בני זוג. אבל כשזה מצליח יש משהו מיוחד בחיבור של בני אדם שונים. תבדקו האם אתם מהזוגות המיוחדים שהשוני יהפך להיות מתנה ולא עול שקשה להכיל אותו.
שאלה: פירסינג- המשך: שוב כבוד הרב ו לך ממנה שהבנתי מדבריך, יש איסור בדבר. אבל האם בכל זאת ישנה אפשרות? ואם זה עגיל מזויף? כלומר, לא אחד שמנקבים את הגוף בשבילו. אמרת שזו דרך ביטוי, וצדקת, אך איני מבין למה זו דווקא חייבת להיות דרך ביטוי שלילית חלילה, לא פסלתי דבר, אני רק מתעניין שוב נער סקרן השאלה נשאלה בהמשך לשאלה "פירסינג"
תשובה: נער עברי צריך לבטא בלבושו ובהליכותיו אמונה בה' ולא פירוק מסגרות. ה' יצליח דרכך, ויתן בך אהבתו ויראתו, אכי"ר.
שאלה: קשירת מגף בשבת: יש לי מגפיים מעור שנסגרות רק על ידי ליפוף רצועות העור סביב הרגל וקשירתן בקשר כפול. אלו המגפיים היחידות שלי. האם מותר לי לנעול מגפים אלו בשבת? (במידה ולא- מה ההבדל בין קשירת מטפחת ראש בקשר כפול- המותרת בשבת לבין קשירת מגפים אלו?) מקרב לב.
תשובה: בעניין קשירת קשר כפול בשבת נחלקו האחרונים להלכה למעשה ורבו האוסרים והסברא עמהם. לכן ראוי לא להכניס את עצמנו למחלוקת זו ולהמנע מלקשור קשר כפול. אומנם בשעת הדחק כשאין דרך אחרת אפשר להקל ולקשור קשר כפול ובתנאי שלא יהיה מהודק וכן שיותר בו ביום. דין זה הוא בין במטפחת ובין במגפיים. הרב אליעד בן-דוד כולל הלכה ישיבת בית אל
שאלה: השיח הראוי בין גיסים לגיסות: היה ביני לבין בעלי דיון אודות השיח הראוי בין גיסים לגיסות, ורצינו לשאול את דעת הרב. האם שיח זה אמור להיות ענייני בלבד לפי מידת ההכרח (כך שעקרונית יתכן שגיס וגיסה כמעט לא ידברו זה עם זו), או שאין בעיה גם בדיבור סתמי, או במסגרת דיון, כמו דיבור שמתפתח כשיושבת משפחה סביב שולחן אחד? ברור שלא מיצינו כאן את כל האפשרויות, השאלה היא מהו העיקרון המנחה?
תשובה: : אין דרך אחת שהיא הדרך היחידה הרצויה. מידת הצניעות מידה משובחת שגם אם מחמתה יש מניעה מלזרום יש בכך מעלה גדולה. אולם במקום שהקשר הוא על בסיס עניני והצד המשפחתי המשותף הוא מה שצף ויש הרגשה של אקלים נקי וטהור אין לפסול את הדיבורים העניניים. בכל אופן כדאי שלא יהיה פנייה ישירה בין גיס לגיסה. הדיבורים נאמרים בפני כולם ונאמרים בציבור כשכולם מדברים. להשתדל שלא יהיה פנייה ישירה בין גיס לגיסה. אולם אם הדיבור הוא ענייני אנו יכולים לבטוח בכך שהצניעות נשארת בכל אופן. לפעמים עיסוק מרובה באיך שומרים על צניעות זה כשלעצמו פוגע בצניעות.
שאלה: דיני מעשר כספים: 1. המצווה היא לתת מעשר קודם לעניי ביתך ואח"כ לעניי עירך, האם אני יכולה לחלק את המעשר ולתת חלק לעניי ביתי וחלק לעניי עירי? 2. אם ידוע לי שיש עוד עניי ביתי שמשתמשים בכסף לא בדרך נכונה לפי דעתי ומוציאים סכום נכבד בחודש על סיגריות, האם הם בגדר עניים?
תשובה: 1. עניי ביתך קודמים ולכן ראוי לתת להם את החלק העיקרי. 2. תתני את הכסף לדברים טובים עבור לימודים וכדומה.
שאלה: תמיסה מחומרים האסורים באכילה: שאלוני על תמיסה ששמים במים ושותים,התמיסה היא מחומרים שאסורים - מחיות טמאות. השואל הוא אדם בריא אך לוקח זאת לחיזוק בריאותו, ורוצה דווקא תמיסה זו. האם מותר להקל,כי אמנם הפרי תואר,קג,ב כתב שגם דבר שאינו ראוי לאכילה אסור מדרבנן, והוכיח זאת ממי-רגלים של מינים טמאים שאסורים בשתיה. אך יש להעיר שמי רגלים ראויים למאכל כלב כמבואר ברמב"ם, טומאת אוכלין,ב,כא, שכלב מלקק כל משקה, ולכן זה אסור מדרבנן. אך תמיסה שלא ראויה למאכל כלב יהיה מותר גם לפי הפרי תואר, ובדקנו שזה לא ראוי לאכילת כלבים. מה דעת הרב?
תשובה: ב"ה שלו-ם וברכה מלשון השולחן ערוך (ק"ג, א'): "כל דבר שטעמו פגום אינו אוסר תערובתו." - משמע שהדיון הוא רק האם בדיעבד אוסר את התערובת אבל לא כתב שמותר לכתחילה לאכלו או לערבו. ועיין בכף החיים (שם ז') שכתב שרבים האוסרים לכתחילה ומתירים רק אם נפל בהיתר. והיות שמדובר באדם בריא נראה שעדיף לא למצוא היתרים אלא שימצא דברים מותרים לכתחילה "ובטח עליו והוא יעשה". הרב חגי בר גיורא
שאלה: חזנות ומוזיקה בשנת אבל: אני בשנת אבל על אמא שלי, יש זמירות של שבת שאני מאוד מחבב ואני רוצה ללמוד לשיר אותה. האם מותר לי לשמוע את הזמירות האלה למרות שיש בהם מוזיקה? כמו כן האם מותר ללמוד פרקי חזנות, כשברוב המקרים יש מוזיקה שמלווה?
תשובה: אסור לשמוע מוזיקה בכל צורה שהיא בימי החול מדין כיבוד הורים. מותר לשמוע מוזיקה שאינה גורמת לתענוג.
שאלה: הכוונה המקורית בציווי של מצוות ציצית: אני מתחבט הרבה זמן בקשר למצוות ציצית, ושאלתי היא כזו: אומרים שרק בגד עם 4 כנפות חייב בציצית, ולכן זו לא חובה בימינו. אבל הרי נאמר "ועשו להם ציצית על כנפי בגדיהם לדורותם". ואלוהים ידע שבעתיד יהיו בגדים ללא 4 כנפות. אז האם לא יתכן שהמצווה היא ללבוש בגדים עם 4 כנפות תמיד, ועליהם ציצית?
תשובה: שמחתי מאוד לקבל את מכתבך. כבר אמרו חכמים ששאלת חכם חצי תשובה. זאת אומרת ששאלה טובה יש בה המון תוכן שמקדם את האדם אל התשובה השלמה. ואכן חשיבתך היפה מקדמת מאוד, שהיא זוכה לפתוח אותך לעולמות מעמיקים יותר מלאי תוכן ויופי. כדי להבין את הדברים ננצל הזדמנות זו להרחיב מעט יותר על נושא המצוות ועל הסוגים השונים שבהן. חשוב מאוד לדעת שלא כל המצוות שוות. ישנן מצוות שכל אחד חייב בהן, ובכל מצב האדם חייב לקיימן. לדוגמא, קריאת שמע, שכל אחד צריך לקרוא קריאת שמע. וכן שבת, ועוד מצוות רבות. אלו נקראות מצוות חיוביות, שהאדם חייב לקיים אותן. ישנן מצוות שרק כאשר אדם מגיע למצב מסוים הוא צריך לקיים אותן, אך אם האדם נמצא במצב אחר, אין לו חיוב לקיים מצוות אלו. במצב זה פעמים שיש לאדם מקום להשתדל להגיע למצב שבו הוא יתחייב בקיום המצווה, על ידי מעשים מסוימים, כיוון שהמצווה חשובה כל כך, אך אין חיוב בכך. ויש מצוות שהאדם צריך להשתדל שלא להגיע אליהן כלל וכלל, אלא הן מצוות שרק במצב מסוים צריך לעשות אותן, ואם לא מגיעים למצב הזה, ראוי שלא להגיע אליהן. דוגמא מאוד בולטת למצווה זו היא מצוות: "והשיב את הגזלה אשר גזל". מצווה זו יכול האדם לקיים רק אם הוא גזל, וכעת הגזלה בידו, והוא יכול להחזיר אותה. אז יש לו מצווה כזו, אך ודאי שלא נגיד לאדם לגזול כדי לקיים מצוה זו. כמו כן, אדם שבא להיפרד מהאשה שלו יש לו מצווה לכתוב גט ולתת לה. ודאי שלא נגיד לאדם לגרש את אשתו כדי לכתוב גט ולתת. מצוות אלו נקראות בלשון ההלכה מצוות קיומיות, שהאדם לא מחויב בהן, אלא אם כן הוא מגיע למצב שבו הוא חייב במצווה. ביחס לציצית לפי עיקר ההלכה זו מצווה קיומית, שהאדם לא חייב ללבוש בגד של ארבע כנפות, ורק אם הוא לובש בגד כזה הוא חייב להטיל בו ציצית. התורה לא ציוותה על האדם ללבוש בגדים, וגם אם הוא ילבש כל הזמן בגד בלי ארבע כנפות הוא לא יתחייב במצווה זו. ולכן גם בזמן נתינת המצווה היה ברור שיש מצב שאדם לא יתחייב במצווה. אך מסופר בגמרא על אחד מהאמוראים שהיה לו קשר מיוחד עם מלאכים, ומסופר שם שהוא נשאל על ידי המלאך מדוע אינו לובש ציצית? והוא ענה שהואיל ואינו לובש בגד של ארבע כנפות, הוא לא צריך ציצית. ענה לו המלאך, שאף שהוא לא חייב, בזמנים מסוימים (זמנים שמידת הדין מתוחה) נענשים על כך. שכן בזמנים שבהם מדקדקים יותר עם האדם, פעמים שהוא יענש על כך שהוא יכל לקיים מצווה ובחר שלא לעשות זאת. אכן במצוות אלו יש לנו מקום לדבר מיוחד. דבר שפעמים גדול יותר משאר המצוות. שבמצב זה האדם הוא זה שבוחר לקיים מצווה, הוא יכל שלא לעשות זאת, ובבחירתו מראה הרבה יותר את אהבת ה' שלו, ואת הקשר שלו למצוות, שהוא ממש רודף כדי לקיים אותן. זו מעלה מיוחד בציצית, ויקרה היא המצווה כדי שאנו נעשה כל מה שאנו יכולים כדי לחייב את עצמנו במצווה יקרה זו. שתהיה לך המון הצלחה הרב יצחק גרינבלט.
שאלה: לימוד דיני בדיקת חרקים: האם כאשר קונים קינואה עדשים בורגול בשקית אטומה (של סוגת למשל) מספיק לבדוק כאשר מניחים על צלחת ומעבירים מצד לצד? אין לנו מסננת אורז.האם זה הכרחי? האם גרגירי חומוס בקופסת שימורים צריכים בדיקה ואיזו? רבה! שבוע טוב.
תשובה: וברכת ד' א. אם שאלתך על אטומים - בוואקום, במינים אלו אין צורך לבדוק, מכיוון שבשקית האטומה בוואקום אין אפשרות לגידול והתפתחות חרקים. סתם שקית סגורה הביצים יכולים להתפתח (אם ישנם) וצריך לבדוק. ב. כדאי, מקל מאד על הליך הברירה. ג. אם לא כתוב שנבדקו, צריך לבדוק. אם נכתב שנבדקו אין צורך לחזור ולבדוק. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מים אחרונים בטבע: אם אני נמצאת בטבע ועלי לעשות מים אחרונים כיצד עלי לעשות זאת? הרי מים אחרונים אין נוטלים על גבי קרקע אלא לתוך כלי, מפני רוח רעה ששורה עליהם. האם מותר למשל לעשות מים אחרונים לתוך שקית ניילון ולקשור אותה?
תשובה: אמנם לכתחילה יש ליטול מים אחרונים לתוך כלי. אולם כשאוכלים בטבע ואין כלי ליטול לתוכו אפשר לכתחילה ליטול מים אחרונים על הקרקע בצד הדרך במקום שלא דורכים בו העוברים והשבים.
שאלה: הגבהה וגלילה לקרובי משפחה: האם מותר לכבד אב ובן או שני אחים בהגבהה וגלילה?
תשובה: במקום שנוהגים לקרוא בשמם או עושים מי שבירך למגביה ולגולל אסור. ובמקום שלא נוהגים לקרוא בשמם ולא נוהגים לעשות מי שבירך- מותר.
שאלה: מותר ליטול עודף מקופאית?: ב"ה, האם מותר ליטול עודף מקופאית, ובכלל לקחת חפץ מאשה שפעמים רבות יש נגיעה קלה?
תשובה: יש להיזהר לא לגעת בקופאית. זה אפשרי. אם בטעות היתה נגיעה קלה אין בזה איסור. וה' יראה ללבב.
שאלה: אמירת פסוקים בעל פה: ראיתי שיש הלכה שאסור להגיד פסוקי תורה, תהילים בעל פה. אם אני בזמן שמוריד את התפילין, או הולך ברחוב או סתם אומר פסוקים לשם מצווה- אסור בעל פה? אני סתם אומר פסוקים מהפרשה של הבר מצווה שלי או כל מיני פסוקים מתהילים שאני זוכר בעל פה, האם זה אסור? אני רגיל לומר כל מיני פרקים מתהילים בעל פה בכל יום בזמן הורדת תפילין או בכל מיני זמנים שאין לי מה לעשות, מה לעשות במקום?
תשובה: עיין משנה ברורה סימן מט ס"ק ו, שנחלקו הפוסקים אם הדין שאין לומר בעל פה נאמר דווקא כאשר מוציא הרבים ידי חובתם או לא, ולכתחילה ראוי להחמיר בזה מלבד הדברים המבוארים בשו"ע שם שמותר. וכן כתב שם במפורש בשם החוות יאיר שתהלים מותר לומר בעל פה משום שמטרתם לעורר רחמים ונחשב כתפילה. לכן נראה שאם באפשרותך לומר משניות בעל פה או את שאר הדברים המוזכרים בשו"ע כגון קריאת שמע ופסוקי דזימרה או תהלים עדיף, אך אם אין באפשרותך ודאי עדיף שתאמר בעל פה משלא תאמר כלל דברי תורה, שכן התוס' ביומא כתבו שאין זה אלא מצווה מן המובחר ובספר יראים (סי' קכח) וכן ביד מלאכי (כללי הדינים כלל קסב) בשם הרב חיים אבולעפיא (בספרו מקראי קודש) כתבו שזהו ספק דרבנן, ואם כן ודאי עדיף שלא תיבטל מתורה אלא תלמד ותסמוך על הפוסקים הרבים שהקלו בכך וביניהם הגר"א.
שאלה: חיוב פתחים שונים במזוזה: הרב כיוון שאנו מתעדתים לעבור לדירה חדשה, אבקש לשאול מספר שאלות על חיוב מספר פתחים במזוזה. 1. האם חדר מבואה שלא ניתן לרבע בו ארבע על ארבע אמות, אולם ממנו יכנסו לחדרים הגדולים המחוייבים במזוזה מתחייב במזוזה? 2. בכניסה אחרת לביתנו קיים חלל קטן (1.5X1.5 מטר לערך) לפני דלת הכניסה. לכניסה לחלל יש משקוף ומזוזות מתוקף היותם תחילת הבית אך ללא דלת. האם הוא יתחייב במזוזה? 3. במעבר בין הסלון למסדרון ממנו יש פתחים לחדרים יש שני צורות הפתח (מזוזות ומשקוף) ללא דלתות, במרחק של כחצי מטר אחת מהשניה. ביניהם יש קירות ותקרה רגילים. נראה לי ברור שלפחות אחד מהם יתחייב במזוזה, אך האם שניהם חייבים? 4. מה דין חדר לימוד או מחסן הקטנים מארבע על ארבע אמות? האם יש לקבוע בהם מזוזה בלי ברכה? האם יש חשיבות לעובדה שמזוזות היו קבועות בהן לפני שעברנו אל הדירה? 5. במקרה של מעבר בין סלון למטבח, במידה ולשניהם יש פתח חיצוני לבית צד קביעת המזוזה תהיה על הדרך שעושים מהכניסה הראשית לבית (מהסלון למטבח) או שמא לכיוון מרכז הבית (מהמטבח לסלון)? סליחה על האריכות ו על המענה.
תשובה: קשה לענות מבלי לראות את הדירה בעיניים או לפחות תרשים מדויק. אענה רק על דברים כלליים: חדר שאין בו 4X4 אמות פטור, אך יש מחייבים ביציאה ממנו לחדר גדול. רק לדעת הרמב"ם פתח ללא דלת פטור. למעשה אנו נוהגים לחייב גם ללא דלת.
שאלה: כל הטועם כלום קודם שיבדיל מיתתו באסכרה: לרב בפסחים קה. כתוב:"כל הטועם כלום קודם שיבדיל מיתתו באסכרה". איך ניתן להבין את המימרא הזאת לעומק? (הרי לא הגיוני שהכוונה כפשוטו.)
תשובה: לשואל בספר "דף על הדף" על הגמרא בפסחים שם מבואר בשם בעל "נופת צופים" שישנן דרגות שונות של "אסכרא" וכאן מדובר בדרגה קלה יחסית. נאמנה
שאלה: המשך לשלוח הקן 2: לצערי לא הבנתי את הרב. מכיןן שבחינת החוק זה שייך לבעל החלון, אסור מהתורה לקחת מה שנמצא באיזור החלון. לא? השאלה נשאלה בהמשך לשאלה "המשך לשלוח הקן"
תשובה: כיוון שאדן החלון מבחוץ איננה משתמרת- ציפור יכולה להביא דבר וציפור אחרת יכולה ליטלו משם, אין זו חצירו הקונה לו.
שאלה: הכשרת כבד- המשך: על התשובה אך הרב ענה לי רק על האות ב שגם הספרדים נהגו להקל בכבד עוף ע"י הוצאת המרה. אך הבנתי מאנשים שמתעסקים בעניין שכיום מוצאים את המרה בלי חתיכה מן הכבד. לפ"ז אי אפשר לסמוך על זה כיוון שהרמ"א התיר הסרת ההמרה עם חתיכה מן הכבד, ולכן כשראיתי שהרבנות הראשית סומכת על זה שאלתי האם המציאות שאמרו לי היא הנכונה או לא? כמו כן בכבד בקר בנהלים הרבנות לעניין מסעדות, קייטרינג וכו' באמת כתוב לחתוך את הכבד הבקר אבל בנהלים של אולמות, גני אירועים וכו' כתוב "ניתן להשתמש בכבד בקר קפוא ע"י דקירת סכין". הבנתי שכל זה לעניין קפוא אבל כבד בקר טרי לא צריך כלום או שבמקומות האלה מותר רק קפוא ע"י נקיבת סכין אבל טרי אי אפשר בשום דבר? על עבודתכם הנפלאה להכשרת האוכל מבחינה ממלכתית לכן חשוב לי דעתך והבנתך את המציאות השאלה נשאלה בהמשך לשאלה "הכשרת כבד"
תשובה: ב"ה שלו-ם וברכה בדרך כלל הורדת המרה פוגמת קצת בכבד ועל זה סומכים. אין הבדל בין דיקור לחיתוך, משום ששניהם יוצרים פתח לדם לצאת לכן מתירים את שניהם בטרי ובקפוא בתנאי שהופשר לגמרי (יש לנקב את השקית לפני הפשרה ולשים על רשת). הרב חגי בר גיורא
שאלה: כשרות רגילה במסעדות - נושא החרקים: לכבוד הרב, רציתי לדעת האם ישנו פיקוח הלכתי בנושא החרקים במסעדות בעלות כשרות רגילה? והאם ישנו הבדל בסוג המסעדה? למשל חנות פלאפל בה הכרוב הוא מוצר בסיסי ישנו פיקוח הלכתי בנושא ואילו חנות גלידה הפיקוח ההלכתי מועט יותר (כגון גלידה בטעם תות)?
תשובה: ב"ה שלו-ם וברכה לכולם אסור לאכול תולעים גם לכשרות רגילה. לכן תברר עם המשגיח של החנות או עם מנהל מחלקת הכשרות ברבנות המקומית. הרב חגי בר גיורא
שאלה: חייו של המהרש"ם: רציתי קצת פרטים על המהרש"ם האם היה חסיד ושל מה קצת על חייו ודרכו ביהדות הויקיפדיה לא מפורטת
תשובה: לשואל רבי מרדכי הכהן שבדרון, המהרש"ם, נולד בשנת ה"א תקצ"ה (1835) באזור גליציה שבפולין ושם נפטר בשנת תרע"א (1911). הוא נחשב לגדול הדור בהלכה. שמו התפרסם בכל קהילות ישראל באירופה ובאמריקה, ואליו פנו רבים בשאלות להכרעתו הבלעדית. בקיאותו הגדולה בכל ספרות הש"ס והפוסקים באה לידי ביטוי בדיוניו בבעיות השעה, אשר הובאו בפניו. ענייני טכנולוגיה ותעשיה מודרנית מצויים ומתוארים בתשובותיו הרבות. לאחר פטירתו של ר' יצחק אלחנן ספקטור מקובנה נחשב המהרש"ם פוסק הדור. הוא נולד בכפר סמוך לזלוטשוב. בצעירותו היה מחסידיו של רבי רוקח מבעלזא, והיה גם אצל רבי מאיר מפרמישלאן. לאחר מכן החל לנסוע לרבי מצ'ורטקוב והיה לחסידו. קיבל סמיכה להוראה בגיל צעיר מאוד, והתחתן בגיל 16. נחשב לאחת הסמכויות התורניות הגבוהות ביותר בגליציה, ומכל רחבי אירופה נשלחו אליו שאלות הלכתיות, ואפילו גדולי הפוסקים כמו החפץ חיים התייעצו עמו בשאלותיהם. מסופר כי כאשר היו מתפעלים מידיעותיו המופלגות היה מצטנע באומרו שכל מי שחוזר כמה מאות פעמים על דבר זוכר אותו לפרטי פרטים. כיהן ברבנות בפוטוק-זלוטי (תרכ"ז-תרל"א), אחר כך ביאזלוביץ וכעבור שבע שנים מונה לאב"ד בקהילת בוצ'אץ'. בשנת תרמ"א התקבל לרבנות ברז'אן כמחליפו של רבי יצחק יהודה שמלקיש. בברז'אן כיהן ברבנות עד יום מותו. אחת מבנותיו נישאה לרב רובינשטיין אב"ד לאנשי, מצאצאי רבי פינחס מקוריץ. חיבר עשרות חיבורים בהם: שו"ת מהרש"ם (ששה כרכים עם למעלה מאלפיים ושלוש מאות תשובות), "דעת תורה" - חיבור גדול בכמה כרכים על שולחן ערוך יורה דעה, "גילוי דעת" - על סימנים סא-סט ביורה דעה ועל הלכות טרפות, שו"ת דרכי - על כללי הש"ס והפוסקים, "משפט " על שולחן ערוך חושן משפט ו"תכלת מרדכי" על התורה ודרשות. נאמנה
שאלה: קדיש על נפטר נוסף: אני אומר קדיש יתום על אבי שנפטר השנה. נשאלתי אם אוכל לכוון באמירת הקדיש גם לעילוי נשמה של אדם אחר שנפטר ואין מי שיאמר עליו קדיש. האם נכון לעשות כך? האם אין עדיפות לנפטר שיאמרו קדיש במיוחד לעילוי נשמתו ולא כתוספת ע"י מישהו שממילא אומר קדיש?
תשובה: כמובן שהיה עדיף שיהיה אומר קדיש כל אחד על נפטר אחר, אבל אם אין מי שיגיד עליו זוהי גמילות חסד וזה יעשה טוב גם לאביך.
שאלה: הפסק באמצע תפילת שמונה עשרה: לפעמים שאני מתפלל תפילת שמונה עשרה אנשים בכוונה או לא מזיזים אותי מהמקום שבו אני עומד. האם אני צריך להמשיך מאותו מקום שעצרתי או להתחיל שמונה עשרה מהתחלה? ואם יש חשש שאותו אדם ימשיך להפריע לי להתפלל, מה לעשות? אשמח לקבל תשובה בהקדם,
תשובה: לכתחילה יש להתפלל במקום שלא יפריעו לך. גם אם עברת מקום באמצע שמונה עשרה יש להמשיך ממקום שהפסקת ולא צריך להתחיל מהתחלה. הטוב ביותר לדבר עם האדם שמפריע לך שלא יעשה זאת. בהצלחה
שאלה: הדלקת נרות לכלה אצל החמות: האם אישה נשואה אשכנזיה המתארחת אצל חמותה בשבת אך איננה תהיה שם בשעת הדלקת נרות יכולה לצאת ידי חובת הדלקת נרות של חמותה? אם לא מה עליה לעשות? ושבת
תשובה: מנהג אשכנז שגם אורחת מדליקה.
שאלה: מנין עשרה לתפילה: לרב שליט"א אספנו מנין להתפלל מנחה וחסר אחד מצאנו שנים וכלב, חוץ מכבודכם ביקשנו שאחד ישלים מנין והשני ישאר עם בע"ח אך הוא לא הסכים ואמר אשאר מהחלון ואשלים מנין בסוף לא הסכמנו כי הרב שהיה שם (הוא לא רב בית הכנסת, והוא אמר לשאול רב פוסק כי הוא לא מוכן לקחת אחריות) לא אישר להתפלל כך. מה כבוד הרב אומר הלכתית?
תשובה: בנושא יש דעות בהלכה, לכתחילה בוודאי כדי להצטרף למניין צריכים כולם להיות באותו חדר. בשאלתך שהעשירי הסכים להיות שותף למניין מהחלון היה אפשר להתפלל במנין כשאין פתרון אחר. מקורות: ישכיל עבדי ח,יז. ילקו"י סימן צ הערה כט.
שאלה: השם הרן לבן: האם השם הרן הוא שם טוב לבן?
תשובה: לא ראוי, אביו של לוט אחי אברהם איננו שם מתאים.
שאלה: דיני ממונות - עובד ומעביד: כתוצאה מכך שבמקומות עבודה מסויימים חלק גדול מהעבודה מתבצע באמצעות מחשב (למשל בחברה בה אני עובד בתחום ההייטק-פיתוח תוכנה), קשה למנוע מהעובד לגלוש באינטרנט. כיצד עלי לנהוג, והאם יש בזה אפילו ענין של "לא תחסום"? אציין, כי הנהלת החברה איננה מתנגדת לשימוש קצר באינטרנט למטרות פרטיות. השאלה נשאלה בהמשך לשאלה "שימוש במנעמי המשרד - המשך"
תשובה: ודאי שאסור לעובד לחרוג מהכללים של החברה ולגלוש יותר מן המותר ואם עושה זאת עובר על איסור גזל. לכן אם יש באפשרותך למנוע זאת, אתה מחויב כדין השבת אבידה ומצוה להפריש מאיסור. הרי ח (ברכות פרק ב משנה ד) התירו לעובד להתפלל בראש הזית כדי שלא יפסיד את מעבידו. (לדינא הפוסקים אומרים שכיום נשתנה דין זה ובד"כ אין המעביד מקפיד שהפועל יתפלל במקום מסודר) בהקשר לכך סיפר הרב שמואל הכהן קוק זצ"ל, אחי מרן הראי"ה קוק זצ"ל: פעם אחת באו לפני מרן הרב קוק זצ"ל איש ואשה נשואים, שחפצו להתגרש. מסר הרב את הענין לדיינים, והללו אינם ממהרים. והזוג - חייהם אינם חיים. כשראו הדיינים שאין תועלת בשהיות, החליטו לטפל בהכנת הגט. נכנסו בענין זה אל הרב, אך הוא אמר להם שיחכו עוד כמה ימים. ולא הבינו מדוע אמר להם לחכות עוד, לאחר שבני הזוג סבלו כ"כ הרבה. לאחר כמה ימים בא יהודי - והתברר שהוא הבעל האמיתי של האשה, וזה שרצה לתת גט, בכלל לא היה הבעל. ואח"כ התברר שהעדים שהעידו על כך היו עדי שקר. הכל ראו כאן מופת. אבל כשנדרש הרב לזה, הסביר בפשטות, שכן אחד מן העדים היה פקיד. ופקידים לוקחים לפעמים "פכים קטנים" מהמשרד דרך-אגב: נייר, מכשירי כתיבה וכו' - ולכן חשש הרב שמא עדות פקידים פסולה, ורצה הרב לחקור על הפקיד, אם אמנם יש לפסול את עדותו - ובין כה וכה בא הבעל. (שבחי הראי"ה עמ' קט) הרב משה מאיר אבינר
שאלה: עבודת ה : הרב יש לי בעיה, מצד אחד יש לי שאיפות מאוד גבוהות (לפחות לפי מה שנראה לי) להיות עובד ה טוב ולעשות לה נחת רוח ולהיות נביא, בגדול. מצד שני, בעוונותיי כנראה, אני לא מוצא מספיק הנאה בלימוד תורה - הנאה יותר חזקה מהיצר שלי לדוגמה לראות סרט מצויר אנימציה או לדוגמה לקרוא ספר ואין לי כ"כ חשק ללמוד גמרא. כרגע אני בישיבה ואני לומד הרבה אבל אני מרגיש קושי נפשי של "לדחוס" לתוכי עוד מידע תורני במיוחד גמרא שאני מרגיש כרגע שזה לימוד שלא משפיע עלי בקיאות ועיון. --שעושה לי שמח אלא יותר פסיבי. (אולי כי אני לא לומד תורה עם ההבנה הנכונה של המעלה הגדולה שלה.?) אני לא מרגיש מספיק התחברות וכוח ללמוד. בנושאי מחשבה זה הרבה פעמים לימוד תפיסות והבנות יהודיות. בקיצור, יותר שכל פחות רגש. אני מרגיש אכזבה על כך שדי אומרים שאתה לא יכול להגיע לרמה רוחנית של נבואה בימינו ולא לרוח הקודש וגם אם כן אז בהשקעה לא נורמלית שאליה, מישהו שאיננו רב (לא יודע אם מתאים לי להיות), או שלא קיבל הדרכה אישית לא מסוגל להגיע. בצעירותי קראתי הרבה סיפורי צדיקים ומאוד הושפעתי וגרם לי לשאוף גבוה אבל עכשיו ממבט בוגר יותר אני מרגיש די מיואש. אני מרגיש שהקב"ה משפיע עלי כ"כ הרבה יותר טובה ממה שמגיע לי מצד מעשי ואני בוש ונכלם ועדיין לא מצליח להיות במקום בו אני מרגיש שאני "מוצא חן" בעיניו בתפיסה שלי כרגע של מה אני עושה נכון ואיזה עבירות הייתי רוצה שיותר לא יהיו לי ואפסיק לצער אותו (המספר הוא אולי על יד אחת אבל זה מה שעושה אותן יותר קשות.). למדתי גם כי אם אהבת ה תהיה יותר גדולה מאהבת החטא אזי שהאדם לא יחטא. אני אוהב את ה אב אני לא מצליח להגיע לאהבה כזו שאוהב את שהוא אוהב ואשנא את השנוי לו. (לא בקשיים שלי בעבודת השם לפחות). בבקשה מהרב אם יש לרב זמן לייעץ לי מה לעשות ללמוד. וברכה והצלחה ושוב
תשובה: כדאי ללמוד ספרי אמונה כמו הכוזרי ואורות התשובה שיעוררו את הלב אבל ללמוד אותם יחד עם תלמידי חכמים שהם יראי שמים המתלהבים בעבודת ד' הם גם ייעצו לך איך ללמוד גמרא בצורה מענינת שתכבוש את ליבך. אם תמסור יותר פרטים על מקום מגוריך וישיבתך אולי אוכל לעזור יותר.
שאלה: בדיקת ברוקלי שמיר וכרובית: מה הפסק בנוגע לברוקולי שמיר וכרובית? ירקות אלו מאוד מועילים לבריאות שלי ואיני יודעת האם יש דרך להכשיר אותם.
תשובה: וברכת ד' כל המינים שהזכרת יש לקנות ללא חרקים, אי אפשר לנקותם. שמיר יש טרי מחברות טובות בארץ. גם כרובית וברוקולי יש קפואים (מישראל ומחו"ל) אמנם המחיר גבוה בגלל הקושי הגדול לשווק תוצרת נקייה, אבל אין לנו דרך אחרת. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: החזרת ציוד לצה"ל: מצאתי בביתי ציוד של צה"ל (את שירותי סיימתי כבר מזמן) את השירות שלי עשיתי בבסיס רחוק מהבית. השאלה היא אם מותר לי להחזיר את הציוד לבסיס קרוב לבית שלי ולאו דווקא לבסיס הספציפי ששירתתי בו.? הרי כל הבסיסים שייכים לצה"ל.! וגם קשה לי ליסוע עד לאותו בסיס וכו.
תשובה: מותר להחזיר לידי יחידה צבאית בכל מקום שבאפשרותך.
שאלה: בני בכורי ישראל: (שמות ד כב )."בני בכורי ישראל" היה לו לומר בני יחידי ישראל?! וכי יש עוד בנים חוץ מעם ישראל?
תשובה: לשואל כל האומות בניו של מקום הן, אבל ישראל חביבים לפני ה' יותר מכל, הם הבכור (ראה חזקוני שמות ד, כב). נאמנה
שאלה: שירה של חתן בפני הכלה: 1) האם ישנה בעיה הלכתית לחתן לשיר בפני הכלה? 2) האם ישנה בעיה לכלה להקריא ברכת כלה שנשמעת בהקלטה מבעוד מועד?
תשובה: אין שום בעיה לחתן לשיר לפני כלתו, ואין בעיה שהיא תדבר בצורה צנועה.